**Udkast til høringssvar fra de 22 syddanske kommuner vedrørende Region Danmarks nye sundhedsplan.**

Indledningsvist skal det bemærkes, at de 22 kommuner takker for det fremsendte høringsmateriale til den nye sundhedsplan og for muligheden for at afgive høringssvar.

Fra kommunal side har man noteret sig, at udgangspunktet for Region Syddanmarks nye sundhedsplan er de 8 pejlemærker, som regionsrådet for Region Syddanmark vedtog i efteråret 2016 samt de 8 nationale mål, der er beskrevet for udviklingen i sundhedsvæsenet på nationalt plan.

Kommunerne bemærker, at:

* Sundhedsplanens indsatser løbende tilpasses aktuelle politiske prioriteringer og områder med særlige behov for initiativer på sundhedsområdet.
* Udkastet til ny sundhedsplan primært er en opdatering af den hidtil gældende sundhedsplan.
* Kommunerne imødeser sundhedsplanens opdatering inden endelig godkendelse i forhold til det nye tværsektorielle samarbejde i sundhedsklyngerne (fremgår af note 4 i sundhedsplanen side 27)
* Det fremgår på side 33, at der er 22 lægevagtskonsultationer i Region Syddanmark. Tallet bør korrigeres, så det passer til de faktiske forhold.

Kommunerne har følgende opmærksomhedspunkter:

1. Vigtigheden af det konkrete tværsektorielle samarbejde

Kommunerne hilser velkommen, at der med udkastet til Region Syddanmarks sundhedsplan er lagt op til at sætte større fokus på det tværsektorielle samarbejde end i den tidligere sundhedsplan. Dette samarbejde kunne med fordel beskrives uddybende i teksten. Gerne med helt konkrete eksempler, som for eksempel udvalgte elementer fra akutplanens initiativer om samarbejde og koordinering i tværsektorielt regi.

1. Tydeliggørelse af mål og perspektiver for den tværsektorielle forskning og datadeling.

Der er et ønske om blandt andet en tydeliggørelse af forventninger til indsats og outcome – set fra en kommunal vinkel. Ligeledes savner kommunerne opmærksomhed omkring koblingen til den nye struktur med sundhedsklynger. Der er aktuelt nedsat en projektgruppe, der arbejder med udvikling af et tværsektorielt forskningscenter i Syddanmark. Dette kunne med fordel tænkes sammen med sundhedsplanen.

1. Tværsektorielt samarbejde om telemedicinske tiltag.

Kommunerne finder, at vigtigheden af det tværsektorielle telemedicinske samarbejde bør fremgå mere tydeligt end det gør i den aktuelle version af den nye sundhedsplan. Området er vigtigt og det forventes, at det fremover bliver væsentligt mere udbredt.

1. Kobling til Sundhedsaftalen

Kommunerne ønsker sig en tydeligere kobling til værdierne i Sundhedsaftalen 2019-2023 i forhold til faglighed, ansvarlighed, respekt og gensidig læring i det tværsektorielle samarbejde.

Afsluttende bemærker kommunerne, at de overordnet set imødeser og støtter op om samarbejdet i forhold til den nye sundhedsplan - med de nævnte forbehold. Det skal ligeledes bemærkes, at kommunerne selvstændigt er høringsparter og dermed har mulighed for at fremsende særskilte høringssvar.